Bob Carswell

She screeudeyr, çhebbeyder radio, as sheerloayreyder Manninagh er son y Ghaelg as cultoor Vannin eh Robert Corteen Carswell RBV, ta goll er enney ny share myr Bob Carswell (ruggit ayns 1950)‘Manannan’s Cloak – a bilingual anthology of Manx Literature’ book description on the Francis Boutle Publishers website (accessed 10 May 2013). Ayns 2013 hooar eh yn aundyr Reih Bleeaney Vannin voish Undinys Eiraght Vannin er son e choyrtyssyn da cultoor Vannin.

Scaalheaney
Va Carswell currit da'n Ghaelg 'sy chummey screeuee tra v'eh foast aeg, trooid ny teksyn classicagh Manninagh First Lessons in Manx liorish Edmund Goodwin as lhieggan 1775 y Chonaant Noa. Tra v'eh ayns e 'eedyn leah, haink er dy ve ny oltey as, eisht, ny oltey bing 'sy Çheshaght Ghailckagh.Manannan's Cloak: An Anthology of Manx Literature liorish Robert Corteen Carswell, Francis Boutle Publishers, Lunnin, 2010, dg.184 She trooid y chiangley shen haink eh stiagh 'sy scaalheaney ayns ny 1970yn leah tra ren eh chur stoo er n'yannoo dy arryltagh er son scoltanyn 15 minnidyn shiaghtinoil va currit da claareeyn 'sy Ghaelg er Radio Vannin. Ren e chohoyrtyssyn goaill stiagh naight as baghtyn er y chooid smoo, chammah's feeynaidyn aitt bunneydagh, cloiaghyn giare, as claareeyn feanishagh.

She oltey yn Ving Scaalheanee Ghaelgagh eh Carswell, as t'eh coontit jiu myr fer jeh ny gooyn smoo scanshoil ayns scaalheaney ny Gaelgey. She Claare ny Gael e chlaare roie er y radio, claare shiaghtinoil ta "jeeaghyn er y theihll as y chultoor Manninagh trooid berçhys y chiaull Vanninagh as Gaelgagh". Roish shoh, t'eh er ny leayrey as ny ghientyn ny claareeyn Traa dy Liooar as Shiaght Laa.

Screeu
She feelee as screeudeyr eh Carswell chammah. Ta enney mooar er er son e chohoyrtyssyn da'n lettyraght Vanninagh noa-emshyragh. Chammah's e screeunyn da'n radio voish ny 1970yn leah, chur Carswell y chooid smoo jeh'n stoo da'n cholloo Gaelgagh shiaghtinoil, Cree ny Cooish, haink magh 'syn Isle of Man Weekly Times eddyr 1982 as 1984.Manannan's Cloak: An Anthology of Manx Literature liorish Robert Corteen Carswell, Francis Boutle Publishers, Lunnin, 2010, dg. 208 She çhyndaayssyn skeealyn, fograghyn oikoil, spotçhyn, peeshyn earishlioar, as artyn kicklopaidagh er y chooid smoo ren eh chammah as stoo shendeeagh as beggan dy screeunyn crootagh bunneydagh. Ren Carswell cur stoo cosoylagh rish yn earishlioar, FRITLAG, hie magh er ny hoilshaghey ayns 14 lhiegganyn eddyr 1983 as 1987. T'eh er ny chur ram daanyn as peeshyn elley myrgeddin da clouyn elley as da taghyrtyn elley lheid as yn Chruinnaght. Ta kuse dy lioaryn feeleeaght soilshit magh echey chammah, goaill stiagh Shelg yn Drane (1994) as Arraneyn 'sy Ghaelg (1996).Manannan's Cloak: An Anthology of Manx Literature liorish Robert Corteen Carswell, Francis Boutle Publishers, Lunnin, 2010, dg. 216

Ayns 2010 ren eh reaghey Manannan's Cloak: An Anthology of Manx Literature. Ta'n lioar geiyrt er y lettyraght Vanninagh voish e chied huarystal dys y laa t'ayn jiu, kiangley asstayrnyn daahengagh rish baghtyn ta cur ad ayns co-hecks y çhennaghys Manninagh.‘Manannan’s Cloak: An Anthology of Manx Literature selected and translated by Robert Corteen Carswell’ ayns Isle News (feddynit magh er 7 Boaldyn 2013) Ta'n lioar ny chied lane-haglym jeh'n lettyraght Vanninagh as t'eh coontit myr cohoyrtys scanshoil da'n chultoor as enney Manninagh.

Imraaghyn

Ronney:Ruggyryn 'sy vlein 1950
Ronney:Feallee vio
Ronney:Sheerloayreyderyn er son y Ghaelg
Ronney:Ashoonaghteyryn Manninagh
Ronney:Feeleeyn firryn Manninagh
Ronney:Çhebbeyderyn radio firryn Manninagh
Ronney:Çhebbeyderyn Radio Vannin